平寇
作者：劉黻
朝代：宋

paragraphs: 西江十二州，自昔聞寇警。
按圖覽上游，峒俗號最梗。
嗜殺等兒戲，縱掠恣狼獷。
右通崆峒東，左接梅花嶺。
郴桂貫肘腋，相據易馳騁。
巢穴聚一邑，流毒烈四境。
寶祐戊午春，童石肆不靜。
蔓延及夏秋，養成癰在頸。
聚落焦山寨，廛市空竈井。
田野寂牛鳴，道路息人影。
焚劫不可計，聞問已先哽。
太守趙大夫，一念切救拯。
符移密有置，紀律務森整。
憲鈐選精銳，薙獮赫弄梃。
兇醜惡已貫，屠擄勢猶逞。
提兵總郡將，指授疾雷霆。
直擣姜坑屯，鋒交生死頃。
夾擊馳若神，賊潰亂奔町。
輜重委荆棘，纍纍殊首領。
義丁群搜山，擒械半雄猛。
天俾殲其渠，陽精遂昭炳。
窠蜂果何號，花獸亦終穽。
顧汝宇宙同，乃甘犬羊並。
如醉復飲酒，亡生不知醒。
聖德溥涵濡，皇心極忉怲。
造化開生機，春寄雪霜冷。